Ingerid Jordal

Ingerid Jordal (født 1982 i Odda) er en norsk fotograf og fotojournalist som arbeider på Voss.

Bakgrunn
Jordal har mastergrad i foto fra University of Westminster (2005), bachelor i fotografi/illustrasjon ved University of Wolverhampton (2004), samt en bachelor i russisk ved Universitetet i Bergen (2007). Hun har vært ansatt i Dagbladet Finnmarken i Vadsø (2007–2009) og i Avisa Hordaland på Voss (2013–2017). Siden 2017 har hun vært selvstendig næringsdrivende som frilansjournalist og har vært publisert bl.a i VG Helg, Dagens Næringsliv, Klassekampen, Bergens Tidende og Dagbladet Magasinet.

Hun er medlem av Norske billedkunstnere, Pressefotografenes klubb og Norsk Journalistlag, NJ Frilans, og har hatt styreverv i sistnevnte fagforening.

Karriere
Jordal laget fotoserien She Hunts (2017–) som dokumenterer kvinnelige jegere i Norge. Hovedbildet var utstilt på Høstutstillingen i 2023. Fotoserien beskrives som usminket og røff med kontrast mellom det feminine og de tradisjonelt maskuline aktivitetene.

She Hunts har vært vist på flere separatutstillinger i Norge blant annet hos Voss kunstlag og i Sandnes kulturhus. Bildene er blitt stilt ut på Helsinki Photo Festival i Finland, Pingyao Photo Festival i Kina, Head ON! Photo festival i Australia, Horizonte Zingst i Tyskland og She Hunts har vært separatutstilling ved Yeast Photo Festival i Italia.

Jordal har deltatt i det offentlige ordskiftet om konkurranse i fotobransjen og livet som frilanser under signaturen «Noregs ærligaste fotograf». Hun fikk særlig mye oppmerksomhet da hun i 2023 takket nei til å sitte i juryen til Årets bilde og begrunnet dette i en kronikk i fagtidsskiftet Journalisten. Sammen med fotografkollega Ingvild Constance Festervoll Melien står hun bak podcasten Byfotografen og Bygdefotografen som søker å gå bak fasaden på fotobransjen.

Jordal er ambassadør for Sigma Nordic.

Referanser

Eksterne lenker 
 
  Ingerid Jordal hos Høstutstillingen
  Ingerid Jordal hos Kunzt.no
  Vekker oppsikt med blodige bilder av kvinner på jakt – artikkel fra NRK

Norske kunstnere
Fotojournalister
Personer fra Odda kommune